TARYBOS REGLAMENTAS (EB) Nr. 151/2006
2006 m. sausio 24 d.
iš dalies keičiantis Reglamentą (EB) Nr. 2505/96, nustatantį tam tikrų žemės ūkio bei pramonės produktų Bendrijos tarifines kvotas ir numatantį jų administravimą
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 26 straipsnį,
atsižvelgdama į Komisijos pasiūlymą,
kadangi:
(1)
1996 m. gruodžio 20 d. Taryba priėmė Reglamentą (EB) Nr. 2505/96, nustatantį tam tikrų žemės ūkio bei pramonės produktų Bendrijos tarifines kvotas ir numatantį jų administravimą (1). Bendrija turėtų apsirūpinti šiais produktais palankiausiomis sąlygomis. Todėl reikėtų atidaryti naujas tinkamo dydžio sumažinto arba nulinio muito Bendrijos tarifines kvotas ir pratęsti kai kurių esamų tarifinių kvotų galiojimą, nepakenkiant šių produktų rinkai.
(2)
Kadangi kai kurių Bendrijos tarifinių kvotų dydis nėra pakankamas, siekiant patenkinti Bendrijos pramonės poreikius einamuoju kvotų laikotarpiu, reikėtų nuo 2005 m. sausio 1 d. taikyti padidintas šias kvotas ir nuo 2006 m. sausio 1 d. pritaikyti šių kvotų dydį.
(3)
Bendrija nėra suinteresuota 2006 m. ir toliau skirti Bendrijos tarifines kvotas kai kuriems produktams, kuriems 2005 m. buvo sustabdytas muito taikymas. Todėl šie produktai turėtų būti išbraukti iš Reglamento (EB) Nr. 2505/96 I priedo lentelės.
(4)
Atsižvelgiant į tai, kad reikia padaryti daug pakeitimų, dėl aiškumo turėtų būti pakeistas visas Reglamento (EB) Nr. 2505/96 I priedo tekstas.
(5)
Todėl reikėtų atitinkamai iš dalies pakeisti Reglamentą (EB) Nr. 2505/96.
(6)
Atsižvelgiant į šio reglamento ekonominę svarbą, būtina remtis skubos pagrindais, numatytais Protokolo dėl nacionalinių parlamentų vaidmens Europos Sąjungoje, pridėto prie Europos Sąjungos sutarties ir prie Europos Bendrijų steigimo sutarčių, I.3 punkte.
(7)
Šio reglamento priedas turi būti taikomas nuo 2006 m. sausio 1 d., jis turėtų nedelsiant įsigalioti,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 2505/96 I priedas pakeičiamas šio reglamento I priedu, kuris įsigalioja nuo 2006 m. sausio 1 d.
2 straipsnis
Kvotų laikotarpiui nuo 2005 m. sausio 1 d. iki gruodžio 31 d. Reglamento (EB) Nr. 2505/96 I priede:
-
tarifinės kvotos 09.2603 dydis yra 3 900 tonų, kurioms taikomas 0 % muitas,
-
tarifinės kvotos 09.2975 dydis yra 540 tonų, kurioms taikomas 0 % muitas.
3 straipsnis
Kvotų laikotarpiui nuo 2006 m. sausio 1 d. iki gruodžio 31 d. Reglamento (EB) Nr. 2505/96 I priede:
-
tarifinės kvotos 09.2002 dydis yra 600 tonų,
-
tarifinės kvotos 09.2003 dydis yra 1 400 000 vienetų,
-
tarifinės kvotos 09.2030 dydis yra 300 tonų,
-
tarifinės kvotos 09.2603 dydis yra 4 500 tonų,
-
tarifinės kvotos 09.2612 dydis yra 1 500 tonų,
-
tarifinės kvotos 09.2624 dydis yra 425 tonų,
-
tarifinės kvotos 09.2837 dydis yra 600 tonų,
-
tarifinės kvotos 09.2975 dydis yra 600 tonų,
-
tarifinės kvotos 09.2979 dydis yra 800 000 vienetų.
4 straipsnis
Tarifinės kvotos 09.2004, 09.2009, 09.2018, 09.2021, 09.2022, 09.2023, 09.2028, 09.2613, 09.2621, 09.2622, 09.2623, 09.2626, 09.2630, 09.2881, 09.2964, 09.2985 ir 09.2998 uždaromos nuo 2006 m. sausio 1 d.
5 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje dienos.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2006 m. sausio 24 d.